สร้างงาน สร้างอาชีพ  4 ให้ประชาชนตกงาน ขาดรายได้ ทักษะ เงินทุน อุปกรณ์ พื้นที่ขาย
นายอาคม เติมพิทยาไพสิฐ รัฐมนตรีว่าการกระทรวงคลัง กล่าวภายหลังการเป็นประธานเปิดโครงการออมสิน สร้างงาน สร้างอาชีพ ร่วมกับนายวิทัย รัตนากร ผู้อำนวยการธนาคารออมสิน ว่า ถือเป็นของขวัญปีใหม่ 2565 ให้กับประชาชน เพื่อฟื้นฟูและช่วยเหลือประชาชนผู้ตกงานหรือขาดรายได้ โดยสนับสนุนและส่งเสริมให้ผู้ที่เดือดร้อน ได้มีการปรับตัวและมองเห็นโอกาสใหม่ในการประกอบอาชีพ เปลี่ยนวิกฤตเป็นโอกาส สามารถใช้ความรู้ใหม่และทักษะทางอาชีพที่ได้รับการถ่ายทอดเป็นทางเลือกและช่องทางต่อยอดในการประกอบอาชีพมากขึ้น ภายใต้แนวคิด 4 ให้ ได้แก่ ให้ทักษะ ร่วมกับสำนักงานคณะกรรมการอาชีวศึกษา 18 แห่ง มหาวิทยาลัยในโครงการยุวพัฒน์รักถิ่น 64 แห่ง กว่า 900 ชุมชนและเชฟชื่อดังระดับมิชลินสตาร์ ให้เงินทุน เป็นการให้เงินทุนผ่านมาตรการสินเชื่อ สร้างงาน สร้างอาชีพ ที่ได้รับการสนับสนุนจากรัฐบาล ซึ่งมีมติอนุมัติวงเงินชดเชยความเสียหายร้อยละ 30 ของวงเงินสินเชื่อโครงการ ให้อุปกรณ์และให้พื้นที่ขาย ร่วมมือกับสำนักงานพัฒนาวิทยาศาสตร์และเทคโนโลยีแห่งชาติ หรือ สวทช. ให้อุปกรณ์มอบรถเข็น เต็นท์ ร่ม และพื้นที่ค้าขายแก่ผู้ประกอบการร้านค้ารายย่อย ในเขตพื้นที่กรุงเทพมหานคร จำนวนกว่า 3,300 ร้านค้าถือเป็นการสร้างความยั่งยืนกับประชาชน ให้สามารถอยู่รอดและพึ่งพาตนเองได้ในระยะยาว สร้างโอกาสในการเข้าถึงแหล่งเงินที่เป็นธรรมและเป็นส่วนหนึ่งในการขับเคลื่อนเศรษฐกิจ ก้าวผ่านวิกฤตและความยากลำบากนี้ไปด้วยกัน